شەفەق
نیوز/ نێچیروان بارزانی سەرۆک هەرێم کوردستان، لە پیشوازیکردن وە خانمە یاوەر وەزیر
دەرەوەی ئەمریکا، ئمڕوو چوارشەممە، چارەکردن گرفتەیل هەولێر- بەغداد و یاسایلیگ ئەرا
بەشەوکردن داهاتەیل نەفت وگاز جویر کلیلی ئەرا چارەکردن گرفتەیل عراق و چەسپیان ئاسایش
و ئارامی لە وڵاتەگە ، و جەخت کرد ک عراق وەخاتر چارەکردن گرفتەیلی، گفتوگۆ وەیەکڕەسینەوە
ناوبەین لایەنەیل سیاسی وپیکاتەیل خوازێد، هەمیش دەسمیەتی دەوڵەتەیل برادەر.
سەرۆکایەتی
هەرێم کوردستان لە بەیاننامەیگ رەسیە ئاژانس شەفەق نیوز: بارزانی، ئمڕوو چوارشەممە،
پیشوازی لە باربارا لیڤ خانمە یاوەر وەزیر دەرەوەی ئەمریکا ئەرا باوەتەیل خوەرهەڵات
ناوڕاس و شاند یاوەری کرد.
بەیاننامەگە
وتیش: لە گردەوبوینیگ ئەلینا رۆمانوسکی خانمە باڵیۆز ئەمریکا لە عراق و قونسڵ گشتی
ئەمریکا لە هەرێم کوردستان و شمارەیگ لە دیبلۆماتیکارەیل ئەمریکی ئامادەی بوین، باس
پەیوەندیەیل ئەمریکا وەرد عراق و هەرێم کوردستان و دویاترین گەشەیل رەوش سیاسی لە عراق
و تەقەلایل ئەرا پشتسەرنان سەختیەیل، پەیوەندیەیل هەولێر- بەغداد و گرفتەیل گیرهاتگ
ناوبەینیان کریا.
بەیاننامەگە
وتیش: لیڤ خان سڵاو سەرۆک ئەمریکا جۆن بایدن و وەزیر دەرەوەی ئەمریکا ئەرا نێچیروان
بارزانی سەرۆک هەرێم کوردستان رەسان، دیاری کرد ک خوەی هاتیەسە ئیلا تا دووپات لە پابەندی
ئەمریکا بکەێد لە پەیوەندیەیلی وەگەرد عراق و هەرێم کوردستان، و وەگرنگی نووڕنە ئی
پەیوەندیەیلە، و دووپات لە پاڵپشتیکردن تەواویان ئەرا چەسپیان ئاسایش و ئارامی
سیاسی لە عراق کرد.
بەیاننامەگە
وتیش: بارزانی لەلای خوەییش، وەگەرد سوپار و رێز ئەرا دەسمیەتی و پاڵپشتی ئەمریکا ئەرا
عراق و هەرێم کوردستان، دووارە دووپات لەوە کرد ک گرفتەیل عراق وە پشتگووشخستن هویچ
هیزیگ یا لایەنیگ سیاسی نیەکریەێد، و بایەتە پیکاتەیل عراق وە گفتوگۆ و لەیەکڕەسنەوە
بڕەسنە شیوەی پێکەوەژیان.
بەیاننامەگە
وتیش: بارزانی گرفتەیل هەولێر- بەغداد و هەسی یاسایل بەشەوکردن داهاتەیل نەفت وگاز
جویر کلیلی ئەرا چارەکردن گرفتەیل عراق و چەسپیان ئاسایش و ئارامی لە وڵاتەگە دانا،
و جەخت کرد ک عراق وەخاتر چارەکردن گرفتەیلی، گفتوگۆ وەیەکڕەسینەوە ناوبەین
لایەنەیل سیاسی وپیکاتەیل خوازێد، هەمیش دەسمیەتی دەوڵەتەیل برادەر.
پەیوەندیەیل
عراق و هەرێم کوردستان وەگەرد دەوڵەتەیل هاوسا، رەوشەیل ناوخوەیی هەرێم کوردستان و
گرنگی یەکڕزی لایەنەیل کوردستانی، رەوشەیل ناوچەگە وەگشتی،و بڕیگ باوەت ک گرنگییان
هاوبەشە، باوەتەیلیگ لەناو ئەو گردەوبوینە بوین.
